Diari Oficial de la Generalitat Valenciana


Sumari del DOGV 6400, del 18-11-2010 (2010/12854)

RESOLUCIÓ de 17 de novembre de 2010, de la directora general del Secretariat del Consell, de la Conselleria d'Indústria, Comerç i Innovació, per la qual es disposa la publicació del conveni entre la Conselleria d'Educació de la Generalitat i la Universitat Nacional d'Educació a Distància per a l'organització de la formació pedagògica i didàctica obtinguda a través del màster que habilita per a l'exercici de la docència en Educació Secundària Obligatòria i Batxillerat, Formació Professional i Ensenyances d'Idiomes.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6400

Data del DOGV
:   18-11-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/12470


Data del document
:   17-11-2010

Organisme emissor
:   Conselleria d'Indústria, Comerç i Innovació

Tipus de document
:   Resolució

RESOLUCIÓ de 17 de novembre de 2010, de la directora general del Secretariat del Consell, de la Conselleria d'Indústria, Comerç i Innovació, per la qual es disposa la publicació del conveni entre la Conselleria d'Educació de la Generalitat i la Universitat Nacional d'Educació a Distància per a l'organització de la formació pedagògica i didàctica obtinguda a través del màster que habilita per a l'exercici de la docència en Educació Secundària Obligatòria i Batxillerat, Formació Professional i Ensenyances d'Idiomes. [2010/12841]  
La Conselleria d'Educació de la Generalitat i la Universitat Nacional d'Educació a Distància han subscrit, després de la tramitació prèvia reglamentària, el 2 d'agost de 2010, el conveni per a l'organització de la formació pedagògica i didàctica obtinguda a través del màster que habilita per a l'exercici de la docència en Educació Secundària Obligatòria i Batxillerat, Formació Professional i Ensenyances d'Idiomes.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 1592/2010, i que figura com a annex d'esta resolució.  
València, 17 de novembre de 2010.- La directora general del Secretariat del Consell: Mª Teresa Lleó Alonso.  
Conveni entre la Conselleria d'Educació de la Generalitat i la Universitat Nacional d'Educació a distància per a l'organització de la formació pedagògica i didàctica obtinguda a través del màster que habilita per a l'exercici de la docència en Educació Secundària Obligatòria i Batxillerat, Formació Professional i Ensenyances d'Idiomes.  
València, 2 d'agost de 2010  
Reunits  
D'una part, Alejandro Font de Mora Turón, conseller d'Educació, en virtut del Decret 8/2007, de 28 de juny, del president de la Generalitat, pel qual es nomenen vicepresidents, consellers, secretari i portaveu del Consell (DOCV 29.06.2007), autoritzat per a este acte i per a la firma d'este conveni per acord del Consell en sessió del dia 23 de juliol de 2010.  
I d'una altra part, Juan Antonio Gimeno Ullastres, rector de la Universitat Nacional d'Educació a Distància (d'ara en avant, UNED), càrrec per al qual va ser nomenat pel Reial Decret 1054/2009, de 29 de juny (BOE 30 de juny), i les facultats de representació del qual deriven de l'article 20.1 de la Llei Orgànica 6/2001 i de l'art. 101 dels Estatuts de la UNED, aprovats pel Reial Decret 426/2005, de 15 d'abril.  
Exposen  
De conformitat amb l'article 100.2 de la Llei Orgànica 2/2006, de 3 de maig, d'Educació, per a exercir la docència en les diferents ensenyances, serà necessari que el professorat estiga en possessió de les titulacions acadèmiques corresponents i de la formació pedagògica i didàctica que el Govern establisca per a cada ensenyança. Així mateix, en l'article 100.3 es disposa que correspon a les administracions educatives establir els convenis oportuns amb les universitats per a l'organització de la formació pedagògica i didàctica a què es referix l'article 100.2.  
El Reial Decret 1834/2008, de 8 de novembre, té com a objecte determinar la validesa dels títols universitaris oficials de màster que acrediten la formació pedagògica i didàctica exigida en els articles 94, 95 i 97 de la Llei Orgànica 2/2006, de 3 de maig, d'Educació. En concret, s'especifica que serà necessari que el professorat estiga en possessió d'un títol oficial de màster a què es referix el Reial Decret 1393/2007, de 29 d'octubre, el qual acredite la formació pedagògica i didàctica, d'acord amb els requisits de l'acord de Consell de Ministres, de 14 de desembre de 2007, i que haja sigut verificat d'acord amb l'Orde ECI/3858/2007, de 27 de desembre.  
L'Orde ECI/3858/2007, de 27 de desembre, establix els requisits per a la verificació dels títols universitaris oficials que habiliten per a l'exercici de les professions de professor d'Educació Secundària Obligatòria i Batxillerat, Formació Professional i ensenyances d'idiomes, i indica que el Pràcticum es realitzarà en col·laboració amb les institucions educatives establides per mitjà de convenis entre universitats i administracions educatives, i de manera que les institucions educatives participants en la realització del pràcticum hauran d'estar reconegudes com a centres de pràctiques, així com els tutors encarregats de l'orientació i tutela dels estudiants.  
L'Orde de 30 de setembre de 2009, de la Conselleria d'Educació, per la qual es regula la convocatòria i el procediment per a la selecció de centres de pràctiques i s'establixen orientacions per al desenrotllament del Pràcticum dels títols oficials de màster que habiliten per a l'exercici de les professions de professor d'Educació Secundària Obligatòria i Batxillerat, Formació Professional i ensenyança d'idiomes (DOCV 15.10.2009), establix que el pràcticum dels títols oficials de màster es realitzarà en els centres reconeguts com a centres de pràctiques, i podrà adquirir la dita condició qualsevol centre docent públic o privat que, degudament autoritzat, impartisca ensenyances d'Educació Secundària Obligatòria, Batxillerat o Formació Professional, així com els centres públics que impartisquen ensenyances d'idiomes. Així mateix, la mencionada orde establix els requisits que hauran de tindre els tutors de pràctiques, coordinadors de pràctiques i els convenis subscrits entre les universitats i l'administració educativa.   
Per tant, convé coordinar esforços per a proporcionar al professorat la formació pedagògica i didàctica de nivell de postgrau que la Llei Orgànica 2/2006, de 3 de maig, exigix com a requisit previ per a exercir la docència en les ensenyances de l'Educació Secundària Obligatòria, el Batxillerat, la Formació Professional i les ensenyances de règim especial. La dita ensenyança serà impartida per les universitats, al tractar-se d'una formació de postgrau, i l'administració educativa de la Comunitat Valenciana vetlarà per a impartir-la correctament, al tractar-se d'un requisit exigit al professorat i existir un pràcticum a desenrotllar en els centres públics i privats degudament autoritzats per a impartir docència en les ensenyances anteriorment esmentades.  
Com a conseqüència de tot el que s'ha exposat i a fi d'establir les vies necessàries per a esta col·laboració, que dóna continuïtat a la ja existent quant a la impartició dels cursos conduents al certificat d'aptitud pedagògica, ambdós parts estan disposades a col·laborar en el fi de la formació pedagògica i didàctica exigible per a exercir la docència i, per tant, consideren d'interés formalitzar el present conveni subjecte a les següents  
Clàusules  
Primera  
Les parts firmants col·laboraran quant al desenrotllament del pràcticum del màster que acredite la formació pedagògica i didàctica exigible al professorat d'ensenyances d'Educació Secundària Obligatòria, Batxillerat, Formació Professional i ensenyances d'idiomes.  
Segona  
La UNED, a través del vicerectorat competent en Estudis Oficials de Postgrau i la Facultat d'Educació, es responsabilitza de l'organització, implantació i desenrotllament del màster, en les especialitats que determine en cada cas la convocatòria corresponent.  
L'estructura del màster tindrà la configuració que la UNED haja establit convenientment, i que haja sigut aprovada per l'Agència Nacional d'Avaluació de la Qualitat i Acreditació (d'ara en avant, ANECA).  
El títol està constituït per 60 crèdits ECTS anuals (1.500 hores anuals de dedicació), que es distribuïxen en dos semestres, i poden ser cursades a temps complet o a temps parcial.  
El màster s'estructura en tres mòduls temàtics: Genèric (que inclou el Pràcticum I), Específic i Pràcticum (que inclou el Pràcticum II i el Treball de Fi de Màster). El mòdul Genèric és comú per a tot l'alumnat. El mòdul Específic i el de Pràcticum són distints per a cada especialitat.  
En el primer semestre s'impartiran un total de 29 crèdits, distribuïts en les següents matèries i assignatures: Aprenentatge i Desenrotllament de la Personalitat, Processos i Contextos Educatius, Societat, Família i Educació, Pràcticum I i Complements per a la Formació Disciplinar. En el segon semestre s'impartiran un total de 31 crèdits, distribuïts en les següents matèries i assignatures: Aprenentatge i Ensenyança de les matèries corresponents, Innovació Docent i Iniciació a la Investigació Educativa, Pràcticum II i Treball de Fi de Màster.  
El Pràcticum integra 12 crèdits, distribuïts en dos moments acadèmics diferents: Pràcticum I (4 crèdits), dirigit a la contextualització en el centre educatiu, i Pràcticum II (8 crèdits), dirigit a la intervenció docent en la pràctica concreta de cada especialitat.  
El Treball de Fi de Màster integra 6 crèdits i estarà dirigit pel professorat de la UNED en funció de l'especialitat en què s'haja matriculat l'estudiant.  
Tercera  
El present conveni se subscriu en virtut del que establixen els apartats 1, 2 i 3 de l'article 4 de l'Orde de 30 de setembre de 2009.  
La vigència d'este conveni s'estendrà des del moment de la seua firma fins al 31 d'agost de 2010, i es prorrogarà automàticament per períodes d'un any de duració en tant es mantinguen la vigència, l'avaluació positiva i l'autorització de l'actual pla d'estudis del màster que habilite per a l'exercici de la docència en Educació Secundària Obligatòria i Batxillerat, Formació Professional i ensenyances d'idiomes, per part de l'ANECA i les administracions educatives competents.  
En cas de pèrdua d'alguna de les condicions relatives a la vigència, l'avaluació positiva o l'autorització del pla d'estudis del màster, a les quals es referix l'apartat anterior, es produirà l'extinció immediata del present conveni.  
Quarta  
La UNED podrà incorporar per a la docència del màster docents pertanyents als cossos de catedràtics d'ensenyança secundària i de professors d'ensenyança secundària, professors tècnics de formació professional i catedràtics d'escoles oficials d'idiomes i professors d'escoles oficials d'idiomes per a la impartició de docència en el màster.  
Quinta  
La Conselleria d'Educació, a manera de col·laboració amb la UNED, proporcionarà el llistat de centres avaluats positivament i que han superat el procediment selectiu a què es referixen els articles 5, 6, 7 i 8 de l'Orde de 30 de setembre de 2009. Este llistat podrà ser utilitzat per la UNED per a la selecció dels centres de pràctiques per part dels seus estudiants.  
La UNED subscriurà convenis o acords de col·laboració amb els centres de pràctiques que seleccione, en els quals hauran d'indicar-se els possibles beneficis i obligacions per part dels centres de pràctiques i docents dels dits centres, així com els de la UNED. Dels dits convenis o acords no derivaran en cap cas obligacions econòmiques per a la Conselleria d'Educació.  
La UNED presentarà davant de la Conselleria d'Educació una relació dels centres docents amb els quals haja subscrit convenis o acords de col·laboració per a la realització del Pràcticum, així com una relació dels tutors, tutores, coordinadors i coordinadors de pràctiques de cada centre, fent constar fefaentment que estos són docents en actiu en els centres docents proposats com a centres de pràctiques, que estan impartint ensenyances d'Educació Secundària Obligatòria, Batxillerat o Formació Professional, i que complixen els requisits següents, recollits en l'article 3 de l'Orde de 30 de setembre de 2009:  
1. Es reconeixerà com a tutors o tutores de pràctiques els docents que presten servicis en un centre de pràctiques i que realitzen accions d'orientació i tutela dels estudiants que cursen el Pràcticum.   
2. Els tutors i tutores de pràctiques podran tutelar, en un mateix curs acadèmic, fins a un màxim de tres estudiants del Pràcticum.  
3. En els centres docents públics, podrà accedir a la condició de tutor o tutora de pràctiques tot docent que acredite una antiguitat, almenys, de tres anys en la funció pública i que haja prestat servicis en el centre aspirant a centre de pràctiques durant almenys un curs escolar complet.  
4. En els centres privats, podrà ser tutor o tutora de pràctiques aquell professorat que acredite haver impartit docència en Educació Secundària Obligatòria, Batxillerat o Formació Professional durant un mínim de tres cursos escolars complets i que haja impartit docència durant almenys un curs escolar complet en el centre aspirant a centre de pràctiques.  
Es consideraran centres de pràctiques tots els centres que hagen sigut autoritzats per la Conselleria d'Educació per a impartir ensenyança secundària i/o batxillerat, amb els quals la UNED haja subscrit un conveni o acord de col·laboració per a la realització del pràcticum.  
Sexta  
La UNED, en virtut de la seua autonomia, realitzarà la selecció i adscripció dels seus estudiants als centres de pràctiques.   
La Conselleria d'Educació reconeixerà la condició dels tutors, tutores, coordinadors o coordinadores de pràctiques com a mèrit professional, i certificarà la dita activitat de formació permanent del professorat atorgant-los 40 crèdits anuals per la dita activitat. Així mateix, la UNED podrà certificar l'activitat formativa en els termes que considere oportuns.  
Sèptima  
La realització de pràctiques formatives per part dels estudiants del pràcticum del màster no constituïx vincle laboral ni contractual de cap tipus entre estos i les parts firmants, ni cap contraprestació econòmica durant el seu desenrotllament, i no hi serà aplicable l'Estatut dels Treballadors.   
La cobertura de riscos dels estudiants en pràctiques i les respectives contingències quedaran a càrrec de la UNED, ja siga a través de l'extensió de l'assegurança escolar o de la pòlissa d'assegurança de responsabilitat civil subscrita per la UNED. En el cas dels estudiants majors de 28 anys, els quals no cobrix l'assegurança escolar, serà imprescindible firmar una pòlissa d'assegurança d'accidents per al període de pràctiques. Els gastos de la dita pòlissa aniran a càrrec de la UNED.  
Octava  
La Conselleria d'Educació i la UNED es comprometen a resoldre de manera amistosa els problemes que puguen sorgir en el desenrotllament del present conveni.  
Per a això, es crea una Comissió Mixta de Seguiment del present conveni, integrada per dos membres representants de cada una de les parts firmants:  
Per part de la UNED  
- Vicerector/a de la UNED amb competència en Estudis Oficials de Postgrau, o en qui delegue.  
- Director/a d'un dels centres associats de la UNED a la Comunitat Valenciana, o en qui delegue.  
Per part de la Conselleria d'Educació  
- La secretària autonòmica d'Educació, o persona en qui delegue.  
- El director general d'Ordenació i Centres Docents, o persona en qui delegue.  
Novena  
I en prova de conformitat amb tot l'anterior, firmen el present document, per triplicat, en el lloc i la data que figura en l'encapçalament.  
El conseller d'Educació: Alejandro Font de Mora Turón.  
El rector de la Universitat Nacional d'Educació a Distància: Juan Antonio Gimeno Ullastres.